VENDIM
Nr. 54, datë 25.1.2017

PËR SHPALLJEN E QENDRËS HISTORIKE TË FSHATIT REHOVË, ERSEKË DHE MIRATIMIN E RREGULLORES PËR ADMINISTRIMIN E SAJ E TË ZONËS SË MBROJTUR PËRRETH

Në mbështetje të nenit 100 të Kushtetutës dhe të pikave 3 e 4, të nenit 29, të ligjit nr. 9048, datë 7.4.2003, “Për trashëgiminë kulturore”, të ndryshuar, me propozimin e ministrit të Kulturës, Këshilli i Ministrave

VENDOSI:

1. Shpalljen e Qendrës Historike të fshatit Rehovë, Ersekë, sipas hartës dhe koordinatave gjeografike bashkëlidhur këtij vendimi. 
2. Miratimin e rregullores “Për administrimin e Qendrës Historike të fshatit Rehovë, Ersekë, e të zonës së mbrojtur përreth”, sipas tekstit bashkëlidhur këtij vendimi.
3. Ngarkohen Ministria e Kulturës dhe Ministria e Zhvillimit Urban për zbatimin e këtij vendimi. 
Ky vendim hyn në fuqi pas botimit në Fletoren Zyrtare.
ZËVENDËSKRYEMINISTRI
Niko Peleshi



TABELA I
KOORDINATA GJEOGRAFIKE TË QENDRËS HISTORIKE TË FSHATIT REHOVË

TABELA II

RREGULLORE 
PËR ADMINISTRIMIN E QENDRËS HISTORIKE TË FSHATIT REHOVË DHE ZONËS SË MBROJTUR PËRRETH

Neni 1
Qëllimi dhe objektivat

1. Kjo rregullore përcakton detyrimet dhe mënyrat për mbrojtjen, konservimin e integruar dhe administrimin e vlerave historiko-kulturore të Qendrës Historike dhe zonës së mbrojtur të fshatit Rehovë.
2. Objektivat kryesorë të kësaj rregulloreje janë: 
a) administrimi i Qendrës Historike dhe zonës së mbrojtur të fshatit Rehovë, sipas hartës së zonifikimit, që i bashkëngjitet kësaj rregulloreje si pjesë integrale e saj; 
b) mbrojtja, konservimi dhe restaurimi i vlerave historiko-kulturore të Qendrës Historike të fshatit Rehovë; 
c) mënyrat e bashkëpunimit me njësitë e qeverisjes vendore të qytetit të Ersekës për administrimin, mbrojtjen dhe restaurimin e vlerave të trashëgimisë kulturore të Qendrës Historike të fshatit Rehovë. 
Neni 2
Struktura e hapësirës urbane në mbrojtje

1. Hapësira urbane në mbrojtje e fshatit Rehovë, për vlerat e saj historiko-kulturore dhe si pjesë e trashëgimisë kulturore, i nënshtrohet ligjit nr. 9048, datë 7.4.2003, “Për trashëgiminë kulturore”, të ndryshuar me ligjin nr. 9882, datë 28.2.2008 dhe VKM-së nr. 426, datë 13.7.2007, “Për miratimin e Kartës Shqiptare të Restaurimit”.
2. Hapësira urbane me vlera historiko-kulturore në mbrojtje e fshatit Rehovë formohet prej: 
a) Qendrës Historike; 
b) Zonës së mbrojtur.
3. Kufijtë e Qendrës Historike dhe zonës së mbrojtur paraqiten në hartën e zonifikimit të fshatit Rehovë, e cila është pjesë integrale e kësaj rregulloreje.
4. Plani i përgjithshëm vendor i Bashkisë Kolonjë duhet të marrë parasysh kufijtë dhe kriteret e mbrojtjes të Qendrës Historike dhe zonës së mbrojtur për fshatin Rehovë. 




Neni 3
Qendra Historike dhe kufijtë e saj

1. Qendra historike është pjesa më me vlera urbanistiko-arkitektonike e fshatit Rehovë. Ajo ruan gjini të ndryshme ndërtimore si, ndërtime shoqërore, kulti dhe banesa popullore. Këto ndërtime janë të lidhura me peizazhin urbanistiko/arkitektonik historik, tradicional, i cili është pjesë e Qendrës historike. 
2. Qendra Historike përbëhet edhe nga zonat e gjelbra të përfshira brenda saj.
3. Qendra Historike e fshatit Rehovë përfshin pjesën më të madhe të ndërtimeve, duke përjashtuar ndërtimet për ekonominë ndihmëse, si stalla, depo etj., që ndodhen në territorin e këtij fshati. Në këtë zonë përfshihen një numër i konsiderueshëm banesash me një tipologji të larmishme, objekte kulti dhe një rrjet rrugor i kalldrëmuar në pjesën më të madhe të saj. 
4. Kufijtë e Qendrës Historike paraqiten në tabelën 1, me koordinata gjeografike, si edhe në hartën e zonifikimit të fshatit Rehovë, e cila është pjesë integrale e kësaj rregulloreje. 

Neni 4
Ndërhyrjet e lejuara dhe ato që nuk lejohen në Qendrën Historike

1. Ndërhyrjet restauruese dhe rigjallëruese në Qendrën Historike, si dhe në monumentet e të dyja kategorive do të kenë si qëllim mbrojtjen e vlerave arkitektonike të trashëgimisë kulturore të fshatit Rehovë dhe kthimin e saj në një qendër të rëndësishme turistike, të karakterit rural e familjar.
2. Për të realizuar këtë qëllim për Qendrën Historike kryhen studime për mënyrën e ndërhyrjeve restauruese dhe rigjallëruese në ndërtimet që e përbëjnë, si dhe për rehabilitimin e zonave të veçanta të saj.
3. Me qëllim ruajtjen e vlerave urbanistiko-arkitekturore të Qendrës Historike të fshatit Rehovë, brenda kësaj zone lejohen vetëm këto ndërhyrje: 
a) Ndërhyrjet sistematike konservuese, restauruese dhe të mirëmbajtjes në Qendrën Historike, si dhe në monumentet e të dyja kategorive mbështeten në kriteret për konservimin dhe restaurimin, të saktësuara në aktet normative kombëtare e ndërkombëtare të fushës, të zbatueshme edhe në vendin tonë;
b) Në Qendrën Historike ndërhyrjet restauruese synojnë ruajtjen e hapësirave urbanistiko-arkitekturore. Në të ruhet rrjeti rrugor në kompozimin, formulimin urbanistiko-arkitektonik të tij, si dhe në teknikë, duke mbajtur të pandryshuar konfiguracionin e truallit të hapësirave pushuese dhe të bimësisë tradicionale;
[bookmark: _GoBack]c) Për Qendrën Historike kryhen studime për rehabilitimin e pjesëve të veçanta të saj, lidhur me qëndrimin karshi ndërtimeve që, me volumet dhe formulimin e tyre arkitekturor, dëmtojnë vlerat dhe unitetin kompozicional të Qendrës Historike;
ç) Studimet përcaktojnë objektet ku kryhen punime konservuese dhe restauruese, objektet ku kryhen ritrajtime, për të rritur vlerat e tyre, objektet në gjendje rrënoje ose të papërshtatshme për funksionim dhe që cenojnë unitetin arkitekturor të ansamblit ose zonës, zonat ku lejohet të kryhen rikonstruksione, zonat ku lejohet të kryhen ndërhyrje integruese, si dhe parcelat e gjelbëruara;
d) Në rastet e fatkeqësive natyrore, të shembjeve ose djegies së objekteve me vlera të trashëgimisë kulturore, rikonstruksioni mund të kryhet mbi strukturat ekzistuese, sipas formulimit kompozicional dhe arkitektonik të gjendjes para rrënimit, bazuar në dokumentacionin e qartë fotografik, grafik etj.;
dh) Ritrajtimet dhe rikonstruksionet duhet të integrohen në tërësinë arkitekturore të ansamblit apo të zonës, duke respektuar kompozimet dhe trajtimet e pamjeve të jashtme të ndërtimeve të vëna në mbrojtje, si trajtimi i tyre me materiale të traditës, zonës dhe duke mos tejkaluar lartësinë maksimale 2 (dy) - 6.5m deri në kornizën e çatisë;
e) Ndalohen ndërtimet e reja në Qendrën Historike, me përjashtim të rikonstruksionit të rrjetit inxhinierik nëntokësor dhe rikonstruksioneve të përmendura në pikat më sipër;
ë) Projektet për përshtatjet, rikonstruksionet apo dhe ndërtimet e reja miratohen nga Këshilli Kombëtar i Restaurimeve dhe më pas, procedura e miratimit vazhdon sipas ligjit për planifikimin e territorit. 
Neni 5
Zona e mbrojtur dhe kufijtë e saj

1. Zona e mbrojtur shtrihet rreth zonës së Qendrës Historike dhe në pjesën jug-lindore përfshin edhe disa objekte me karakter ekonomik. Në pjesën më të madhe ajo është zonë e gjelbër dhe përfshin edhe parcela me karakter bujqësor.
2. Kufijtë e zonës së mbrojtur paraqiten në tabelën 2, me koordinata gjeografike, si edhe në hartën e zonifikimit të fshatit Rehovë, e cila është pjesë integrale e kësaj rregulloreje. 

Neni 6
Ndërhyrjet e lejuara dhe ato që nuk lejohen në zonën e mbrojtur

1. Në zonat e gjelbra, brenda zonës së mbrojtur, bëhet ruajtja dhe përfshirja e vlerave mjedisore, duke mbajtur të pandryshuar konfiguracionin e truallit dhe llojshmërinë e drurëve dhe bimësisë tradicionale, si më poshtë vijon: 
a) Këto hapësira janë pjesë përbërëse e zonës së mbrojtur, kanë destinacion publik dhe janë elemente që i shërbejnë pamjeve panoramike të Qendrës Historike. Hapësirat ekzistuese të gjelbëruara ruhen si të tilla;
b) Në këto zona lejohen ndërhyrje për rehabilitimin e sipërfaqeve të gjelbëruara ekzistuese, nëpërmjet të cilave mund të realizohen parqe urbane. Në këto zona lejohet mbjellja e pemëve, punimet sistemuese, rregulluese dhe realizimet e rrugicave të brendshme, me karakteristika të njëjta si të kalldrëmeve origjinale të Qendrës Historike, të cilat do të përdoren vetëm për këmbësorë;
c) Në zonat e gjelbra, të veçanta, të zonës së mbrojtur mund të lejohen ndërtime të reja, si dhe ngritja e strukturave të elementeve të arredimit urban ose ato të shërbimit;
ç) Drurët dhe gjelbërimi tradicional i rrugëve e shesheve ruhen dhe pas degradimit ripërtërihen me të njëjtat lloje.
2. Nuk lejohen ndryshimet në rrjetin rrugor ekzistues, përveç rikonstruksionit të tij. Ndërhyrjet e rikonstruksionit në rrjetin rrugor dhe në sheshe ruajnë, detyrimisht, materialet dhe teknikat tradicionale.
3. Në këtë zonë kryhen restaurime, përshtatje, rikonstruksione apo dhe ndërtime të reja për të rritur vlerat brenda saj dhe për përmirësimin e kushteve të jetesës, të cilat duhet të jenë në harmoni me karakterin arkitektonik e urbanistik të ansamblit.
4. Lartësia maksimale ose numri e kateve duhet të jetë i njëjtë me mesataren e kateve të ndërtesave përreth, por, sidoqoftë, jo më shumë se 2 (dy) – 6.5 m deri në kornizën e çatisë.

5. Kompozimi arkitektonik i ndërtesave duhet t’i përshtatet karakterit arkitektonik e dekorativ të arkitekturës tradicionale, duke përdorur stilizime të elementeve morfologjike të saj, të kompozimeve vëllimore, ngjyrave, etj.
6. Projektet për përshtatjet, rikonstruksionet apo dhe ndërtimet e reja miratohen nga Këshilli Kombëtar i Restaurimeve dhe, më pas, procedura e miratimit vazhdon sipas ligjit për planifikimin e territorit. 
Neni 7
Ndarja e monumenteve sipas kategorive

1. Monumentet e kulturës në fshatin Rehovë, sipas vlerave të tyre historiko - kulturore ndahen në dy kategori: 
a) monumente të kategorisë së parë; 
b) monumente të kategorisë së dytë. 
2. Ato ndodhen kryesisht në Qendrën Histo-rike. Kjo ndarje, sipas vlerave, pasqyrohet në shkallën e ruajtjes së tyre, si dhe në mënyrat dhe shkallën e ndërhyrjes konservuese dhe restauruese.

Neni 8 
Monumentet e kategorisë së parë 

1. Monumentet e kategorisë së parë janë shembujt me vlera të rëndësishme tipologjike dhe arkitekturore, që pasqyrojnë zhvillimin tipologjik dhe karakteristikat arkitektoniko-teknike të banesës tradicionale të fshatit Rehovë.
2. Monumentet e kategorisë së parë, me shkallë të mirë autenticiteti, ruhen në përbërësit kompozicionalë, arkitekturorë, teknikë dhe të materialeve të ndërtimit. Oborri, muret rrethuese porta e jashtme dhe ndërtimet ndihmëse, janë pjesë organike e monumentit dhe si të tillë i nënshtrohen të njëjtit trajtim. 
3. Monumentet e kategorisë së parë ruhen në Qendrën Historike.
4. Në monumentet e kategorisë së parë kompozimi i vëllimeve, trajtimi arkitektonik i pamjeve të jashtme e të brendshme, si dhe zgjidhja planimetrike dhe funksionale, nuk mund të ndryshohet, me përjashtim të vendosjes së nyjës higjieno-sanitare kur është e domosdoshme dhe nuk cenon vlerat për të cilat është vënë në mbrojtje. Në rastet kur një pjesë e monumentit ka pësuar dëmtime, transformime ose mungon, mund të ndërmerren ndërhyrje plotësuese sipas gjendjes fillestare.
Neni 9 
Monumentet e kategorisë së dytë 

1. Monumentet e kategorisë së dytë janë ndërtime me vlera historiko-kulturore, kryesisht si formuese të ansambleve urbanistiko-arkitekturore, që marrin pjesë në formulimin kompozicional të fshatit, por dhe ruajnë vlera arkitekturore në vetvete.
2. Monumentet e kategorisë së dytë ruhen në volumet e tyre fillestare dhe trajtimin e tyre arkitekturor të pamjes së jashtme e të brendshme në raste të veçanta, kur brenda këtyre monumenteve, sidomos në objektet e banimit, ruhen ambiente karakteristike, si gdhendje në dru, punime në allçi, dekorime pikturale ose mobilie arkitektonike me vlerë, këto ruhen dhe i nënshtrohen restaurimit, duke përfshirë materialet dhe teknikat tradicionale. Në brendësi të monumenteve të kategorisë së dytë lejohen ndryshime të strukturës kompozicionale dhe përdorimin e teknikave bashkëkohore, pa cenuar formulimin e pamjes së jashtme, si dhe për t’u adaptuar edhe për shërbime të tjera.

Neni 10 
Studimi, projektimi dhe zbatimi i punimeve në qendrën historike dhe monumente të veçanta 

1. Projektet e restaurimit dhe restaurimi i monumenteve të kulturës bëhen nga institucione shtetërore të specializuara dhe nga subjekte të licencuara për këtë qëllim. 
2. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit (KKR). 
3. Zbatimi i punimeve të mësipërme kryhet prej DRKK-Korçë ose prej subjekteve të licencuara për restaurim, nën mbikëqyrjen e supervizorit dhe kolaudatorit, caktuar prej IMK-së. Për monumentet e kulturës pronë private, pjesa e shpenzimeve që i takon pronarit dhe mënyra e shlyerjes së tyre, bëhet në përputhje me legjislacionin në fuqi. 
4. Studimet dhe projektet e rikonstruksioneve hartohen nga Instituti i Monumenteve të Kulturës (IMK), Drejtoria Rajonale të Kulturës Kombëtare Korçë ose nga persona të licencuar në fushën e restaurimeve për këtë kategori projektesh. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit (KKR). Procedura e miratimit vazhdon sipas ligjit për planifikimin e territorit. 
5. Studimet dhe projektet për ndërhyrje në rrjetin rrugor, infrastrukturën nëntokësore dhe rrjetin inxhinierik hartohen nga Instituti i Monumenteve të Kulturës (IMK), Drejtoria Rajonale të Kulturës Kombëtare (DRKK) Korçë, në bashkëpunim me Bashkinë e Kolonjës ose nga persona të licencuar në fushën restaurimeve dhe në kategoritë përkatëse të punimeve. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit (KKR). Procedura e miratimit vazhdon sipas ligjit për planifikimin e territorit. 

Neni 11 
Studimi, projektimi dhe zbatimi i punimeve në zonën e mbrojtur 

1. Studimet për rehabilitimin e imazhit të zonës së mbrojtur hartohen nga Instituti i Monumenteve të Kulturës (IMK), Drejtoria Rajonale të Kulturës Kombëtare (DRKK) Korçë, në bashkëpunim me Bashkinë Kolonjë, ose subjekte të licencuara në fushën e restaurimeve sipas rregullores së miratuar. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit (KKR). Procedura e miratimit vazhdon sipas ligjit për planifikimin e territorit. 
2. Projektet e rikonstruksionit të ndërtesave në këtë zonë hartohen nga projektues ose subjekte projektuese të licencuara në projektim për kategorinë e mësipërme për fushën e ndërtimit. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit (KKR). Procedura e miratimit vazhdon sipas ligjit për planifikimin e territorit. 
3. Zbatimi i punimeve të rikonstruksionit kryhet prej subjekteve ndërtimore që janë të licencuar për këtë kategori.
4. Projektet për ndërtimet e reja në këtë zonë hartohen nga projektues ose subjekte projektuese të licencuar në projektim për fushën e ndërtimit. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit (KKR). Procedura e miratimit vazhdon sipas ligjit për planifikimin e territorit. 
5. Studimet dhe projektet për ndërhyrje në rrjetin rrugor, infrastrukturën nëntokësore dhe rrjetin inxhinierik hartohen nga Instituti i Monumenteve të Kulturës (IMK), Drejtoria Rajonale të Kulturës Kombëtare (DRKK), Korçë, në bashkëpunim me Bashkinë e Kolonjës ose nga persona të licencuar në fushën restaurimeve dhe në kategoritë përkatëse të punimeve. Projektet shqyrtohen në Këshillin Shkencor të IMK-së dhe miratohen në Këshillin Kombëtar të Restaurimit (KKR). Procedura e miratimit vazhdon sipas ligjit për planifikimin e territorit. 

Neni 12
Shfrytëzimi i monumenteve

Monumentet e Kulturës janë pjesë e jetës bashkëkohore. Ato shfrytëzohen, sipas rastit, për funksionet për të cilat janë ndërtuar apo dhe për funksione të tjera, me kusht që këto funksione të mos cenojnë vlerat, për të cilat monumenti është vënë në mbrojtje. Shfrytëzimi i monumenteve të kulturës, për funksione të ndryshme prej atyre për të cilat janë ngritur, bëhet vetëm pasi të jetë marrë miratimi i Këshillit Kombëtar të Restaurimeve. Mënyrat e përdorimit përcaktohen në ligjin nr. 9048, datë 7.4.2003, “Për trashëgiminë kulturore”, të ndryshuar. 
Neni 13
Mbrojtja e monumenteve

1. Organet e qeverisjes vendore, në bashkëpunim me institucionet shtetërore të specializuara, sigurojnë ruajtjen dhe mbrojtjen e monumenteve të ngritur në hapësirat e juridiksionit të tyre. 
2. Plani rregullues i Bashkisë Kolonjë, detyrimisht, merr parasysh vlerat e Qendrës Historike dhe zonës së mbrojtur të fshatit Rehovë. 

Neni 14
Komiteti Mbikëqyrës i Qendrës Historike 

Për të ndihmuar dhe mbikëqyrur veprimtarinë dhe vlerësimin e Qendrës Historike, të zonës së mbrojtur, si dhe të monumenteve të kulturës në fshatin Rehovë, pranë Bashkisë Kolonjë ngrihet Komiteti Mbikëqyrës i Qendrës Historike. Ky komitet është një strukturë këshillimore dhe jo vendimmarrëse, i cili përbëhet nga 7 anëtarë. Kryetari i këtij komiteti caktohet nga kryetari i njësisë së qeverisjes vendore të qytetit dhe ka në përbërjen e tij përfaqësues të institucioneve shtetërore të specializuara në fushën e trashëgimisë kulturore, të shoqatës së arkitektëve të qytetit, të përfaqësuesve të banorëve të Qendrës Historike dhe organizmave joshtetërore, që ushtrojnë veprimtari për mbrojtjen e vlerave historiko-kulturore të fshatit Rehovë. Mënyra e organizimit dhe funksionimit të këtij komiteti përcaktohet në rregulloren e funksionimit të brendshëm, që miratohet me 50%+1 të votave të të gjithë anëtarëve.
Neni 15
Zgjidhja e mosmarrëveshjeve

Për të gjitha çështjet që nuk trajtohen dhe, për pasojë, nuk zgjidhen në këtë rregullore, sipas kompetencave, ato zgjidhen prej Institutit të Monumenteve të Kulturës dhe ministrisë përgjegjëse për trashëgiminë kulturore.

Neni 16
Kundërvajtjet administrative

Shkelja e kësaj rregulloreje ngarkon me përgjegjësi, sipas dispozitave të ligjit nr. 9048, datë 7.4.2003, “Për trashëgiminë kulturore”, të ndryshuar, dhe Kodit Penal të Republikës së Shqipërisë.
Neni 17
Dispozita të fundit

1. Shtesat dhe ndryshimet në këtë rregullore bëhen me propozimin e ministrit përgjegjës për trashëgiminë kulturore dhe miratohen nga Këshilli i Ministrave.
2. Kësaj rregulloreje i bashkëngjitet zonifikimi i Qendrës Historike dhe zonës së mbrojtur të fshatit Rehovë. 
3. Brenda 6 muajve nga botimi në fletoren zyrtare të kësaj rregulloreje, Instituti i Monumenteve të Kulturës, në bashkëpunim me Drejtorinë Rajonale të Kulturës Kombëtare Korçë, i paraqet ministrit përgjegjës për trashëgiminë listën e monumenteve të kulturës të kategorisë I dhe II për shqyrtim e miratim.

Neni 18 
Hyrja në fuqi 

Kjo rregullore hyn në fuqi pas botimit në Fletoren Zyrtare. 

